Avalanche ในธุรกิจ บล็อกเชน คืออะไร
Avalanche เป็นแพลตฟอร์ม smart contract ที่ถูกสร้างขึ้นมาโดยมีเป้าหมายที่จะมีความเร็วสูง สามารถขยายฐานผู้ใช้งานได้ (scalable) และสามารถดัดแปลงได้หลากหลาย ตามความต้องการของนักพัฒนา  โดยในจุดเริ่มต้น Avalanche วางเป้าหมายไว้ว่าบล็อกเชนของตนจะต้องทำความเร็วในการทำธุรกรรมได้เทียบเท่ากับระบบของ VISA ซึ่งก็คือเร็วมาก ๆ แต่ไม่ได้มีต้นทุนในการทำธุรกรรมที่แพงเกินไป โดยในปัจจุบันบล็อกเชนของ Avalanche มีความเร็วในการประมวลผลธุรกรรมที่ประมาณ 4,500 ธุรกรรมต่อวินาที (tps) เลย ซึ่งถือว่าเร็วมาก ๆ ถ้าเทียบกับบล็อกเชนคู่แข่งอื่น ๆ

Avalanche ถูกพัฒนามาตั้งแต่ปี 2018 โดย Ava Labs ซึ่งเป็นบริษัทพัฒนาบล็อกเชน และมีผู้ก่อตั้งคือดอกเตอร์ Emin Gün Sirer  โดยคุณ Emin เป็นศาสตราจารย์ประจำมหาวิทยาลัย Cornell ในประเทศสหรัฐอเมริกา ซึ่งเป็นหนึ่งในกลุ่มมหาวิทยาลัย Ivy League   นอกจากนี้ยังเป็นผู้คิดค้นพิมพ์เขียวการทำงานของระบบ Proof-of-Work ในปี 2001  และในหลาย ๆ ครั้งก็ถูกสงสัยว่าเป็น Satoshi Nakamoto บุคคลนิรนามผู้สร้าง Bitcoin หรือเปล่า

Avalanche ประกอบไปด้วย 3 บล็อกเชนหลัก  โดยทั้ง 3 บล็อกเชนจะถูกเขียนและตรวจสอบโดย validator บนเครือข่ายของ Avalanche 
- Exchange chain (X-Chain) เป็นบล็อกเชนที่ใช้งานกลไกฉันทามติของ Avalanche และเป็นบล็อกเชนที่มีโทเคน AVAX ซึ่งเป็นโทเคนหลักของระบบของ Avalanche อยู่ หน้าที่หลักของบล็อกเชนนี้ก็คือการเป็นบล็อกเชนแลกเปลี่ยนสินทรัพย์ตามชื่อ ดังนั้นจะไม่ได้มีความสามารถในการสร้าง DApp ที่หลากหลายมากนัก แต่ก็ยังสามารถเขียนข้อกำหนดง่าย ๆ ได้ เช่น ช่วงเวลาที่เปิดซื้อ-ขาย เป็นต้น โดย X-Chain สามารถประมวลผลธุรกรรมได้ 4,500 tps  
- Platform chain (P-Chain) เป็นบล็อกเชนที่ผู้ตรวจสอบ (validator) จะทำการวาง (stake) AVAX ซึ่งเป็นโทเคนหลักในระบบของ Avalanche  เป็นบล็อกเชนที่ใช้งานกลไกฉันทามติที่ชื่อว่า Snowman โดยบล็อกเชนนี้จะเป็นบล็อกเชนที่นักพัฒนาจะสามารถสร้าง subnet ได้ และ P-Chain สามารถประมวลผลธุรกรรมได้ 1,500 tps  และในปัจจุบันก็มี validator อยู่ประมาณ 1,400 validator แล้ว
- Contract chain (C-Chain) เป็นบล็อกเชนที่ใช้งานกลไกฉันทามติที่ชื่อว่า Snowman เช่นกัน แต่จะมีการใช้งาน Ethereum Virtual Machine (EVM)  ทำให้ DApp ต่าง ๆ ที่ทำงานอยู่บนบล็อกเชนของ Ethereum สามารถมาเปิดใช้งานบน C-Chain ได้ทันที ซึ่งในปัจจุบันก็มี DApp ชื่อดังหลายเจ้ามาเปิดใช้งานแล้ว เช่น AAVE, Sushiswap และ Curve Finance  โดยในปัจจุบัน C-Chain สามารถประมวลผลธุรกรรมได้ 1,500 tps และมูลค่า total value locked (TVL) บน C-Chain ก็สูงถึง 2.5 พันล้านดอลลาร์สหรัฐ โดยสูงเป็นอันดับ 4 ของบล็อกเชนที่ใช้งาน smart contract ทั้งหมด
เทคโนโลยีทางการเงิน & การเงินดิจิทัล